b'\n_START_ARTICLE_\nTimo Lapila\n_START_PARAGRAPH_\nTimo Lapila (s. 28. elokuuta 1945 Helsinki) on suomalainen elokuvaohjaaja, joka on ohjannut erityisesti lyhytelokuvia ja dokumentteja. H\xc3\xa4n on ollut l\xc3\xa4\xc3\xa4nintaiteilija Turun ja Porin l\xc3\xa4\xc3\xa4niss\xc3\xa4 vuosina 1985\xe2\x80\x931988. H\xc3\xa4n asuu Perni\xc3\xb6ss\xc3\xa4._NEWLINE_Lapila opiskeli Taideteollisen Oppilaitoksen elokuvalinjalla ja valmistui 1970 suuntautumisenaan k\xc3\xa4sikirjoitus ja dokumenttielokuva. H\xc3\xa4n oli Suomen elokuvakontaktin toiminnanjohtaja 1971\xe2\x80\x931972, tuntiopettajana Taideteollisessa Korkeakoulussa 1970\xe2\x80\x931973, videolinjan vastaava opettaja Paasikivi-opistossa 1991\xe2\x80\x931995 ja Paimion ammatillisen aikuiskoulutuskeskuksen tuntiopettajana 1997\xe2\x80\x932000. Lapilalla on vaimonsa Tarja Lapilan kanssa tuotantoyhti\xc3\xb6 Kaukonpy\xc3\xb6li, jonka nimiss\xc3\xa4 he tekev\xc3\xa4t yhdess\xc3\xa4 elokuvia. He ovat erikoistuneet suomalaisen maaseudun kuvaamiseen._NEWLINE_Lapila on vuosia ker\xc3\xa4nnyt ja saanut lahjoituksena muovikasseja, joita h\xc3\xa4n on vaimonsa Tarja Lapilan kanssa koonnut yksityisen muovikassimuseon. Museo j\xc3\xa4rjest\xc3\xa4\xc3\xa4 aika ajoin erikoisn\xc3\xa4yttelyj\xc3\xa4.'